khistorydata/jeongjo-sjw-relations huggingface dataset:
정조 1년
鄭民始。以訓鍊都監言啓曰。親鞫殿座。旣已姑罷。闕門外把守及環衛軍。亦爲撤罷後。還入直之意。敢啓。答曰。知道。
정조 1년
傳于李亨逵曰。左右捕將入侍。
정조 1년
丁酉八月十四日卯時。上御建陽門外小次。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。連日勞攘之餘。聖體。若何。上曰。一樣矣。上曰。雨勢如此。扈衛軍兵可悶矣。國榮曰。今則端緖旣就。扈衛今姑撤罷。依前把守。似好矣。上曰。當下敎矣。上曰。罪人金興福之同名者。誤被刑杖。殊甚矜憐矣。國榮曰。然矣。古人曰。刑者不可復續。此等處不可不審愼矣。上曰。卿言是矣。上曰。侍衛整齊後奏之。仍命退。諸臣以次出。
정조 1년
丁酉八月十四日卯時。上詣肅章門。親鞫入侍時。行都承旨洪國榮。左承旨李亨逵。左副承旨鄭民始。右副承旨徐有防。同副承旨李敬養。假注書李兢淵李宗燮。事變假注書張至顯。記事官徐龍輔金勉柱。以次侍立。上具布裹翼善冠白袍布裹帶。乘輿由建陽門。先入小次。上命書傳敎曰。端緖旣就。雨勢如此。軍兵可悶。宮城扈衛撤罷。三營中軍。只率入直標下軍。信地把守。而內環衛則依前嚴飭擧行。上詣肅章門殿座。領議政金尙喆。左議政鄭存謙。右議政徐命善。判義禁鄭弘淳。同義禁嚴璹李命植徐浩修。大司憲鄭昌順。大司諫趙英鎭。司諫安聖彬。正言李夔兪岳柱。問事郞廳李在學李儒慶洪明浩尹尙東朴祐源沈豐之趙時偉金履正柳誼。刑房都事李金處憲。文書色都事趙廷鉉洪彦燮以次進伏訖。尙喆存謙命善曰。連日勞動之餘。今又殿座。聖體不瑕有損乎。上曰。一樣矣。上曰。軍兵雨具。國榮曰。羅卒無雨具之例。自典設司設油遮日。似好矣。上曰。依。罪人用刑處。亦設油遮日。可也。上曰。問郞雨具。訓鍊大將張志恒曰。昨夜自臣營捉犯夜人。則謂以義烈宮內人。而乘夜逃走云。迹涉殊常。故敢達矣。上曰。査問後草記以聞。可也。上曰。今方用刑。禮房承旨斯速傳香。仍爲入侍。上曰。罪人今喜上之。上曰。罪人問目。何以爲之乎。尙喆曰。今喜旣與壽大福尙爲四寸。則陰謀祕計。必皆知之。而欲使崔世福立役於闕中者。皆渠所主張之說。已發於諸賊之招。以此問之。似好矣。上曰。然矣。以此意書問目讀諭。可也。今喜納招云云。見事變日記上曰。今喜從當更處。姑爲下幕。上曰。雨勢如此。侍衛輪回入參。上曰。罪人壽大福尙竝上之。使之面質。可也。壽大與福尙面質後。壽大遲晩納招云云。見事變日記上曰。福尙以鄕曲愚氓。似不識裹面矣。今欲酌處。大臣之意。何如。尙喆等曰。福尙旣因壽大。欲圖庫直之任。則渠豈不識裏面乎。似難輕易酌處矣。上曰。福尙之爲人。見甚愚迷。壽大必無言及裏面之理矣。當有處分之道。姑爲下幕。上曰。壽大旣非首犯。則當以知情不告捧結案。大臣之意。何如。尙喆曰。壽大雖與首犯稍異。旣是凶徒之腹心爪牙。則知情之律。實甚太輕矣。存謙曰。壽大之與凶逆同謀之狀。渠已遲晩。則謀逆同參。豈非當律乎。上曰。謀逆同參。亦是極律。則又多連坐應死之人。實非予欽恤之本意也。命善曰。殿下好生之德。孰不欽仰。而王法不可低仰也。壽大之謀逆同參。的實無疑。則豈可以知情處之。臣等實不敢奉承。而三司之臣。亦必爭執矣。上曰。無論知情與謀逆。罪人之伏法。一也。而壽大旣非首犯。則其在審愼之道。姑從惟輕之典。不亦宜乎。壽大以知情不告。速捧結案。可也。壽大以知情結案。夔岳柱曰。壽大旣與逆徒爛漫同謀之狀。渠自承服。則以謀逆同參。直捧結案。獄體當然。而今此知情之律。果爲太輕矣。上曰。長官旣不入來。與長官更議以啓。可也。弘淳曰。壽大雖捧結案。大臣及臺臣。若是爭執。故姑未得下府矣。上入小次。上曰。推考房承旨入侍。亨逵進伏。上曰。罪人洪卓然上之。依前問目。加刑取招。可也。卓然更招云云。見事變日記上殿座。昌順英鎭聖彬夔岳柱曰。壽大之謀逆同參。的實無疑矣。語未畢。上曰。罪人旣結案之後。以不得更請他律之意。昨年有所傳敎。則何不爭執於罪人未結案之前。而今始來啓耶。上曰。兩司諸臺一倂推考。出榻敎昌順英鎭聖彬夔岳柱曰。罪人壽大之窮凶情節。不可只以知情結案。而臣等俄適出外。未及聞知。不能及時爭執。至承問備之敎。臣等失職之罪。於是乎著矣。何可一刻仍冒於臺次乎。請命遞斥臣等之職。上曰。勿辭。出擧條亨逵曰。大司憲鄭昌順。大司諫趙英鎭。司諫安聖彬。正言李夔兪岳柱等。再啓煩瀆。退待物論矣。上曰。知道。昌順等退出。在學祐源曰。大司憲鄭昌順。大司諫趙英鎭。司諫安聖彬。正言李夔兪岳柱。引嫌而退。追請改律。雖違定式。其所爭執。旣得臺體。請大司憲鄭昌順等竝命出仕。上曰。依啓。出擧條亨逵曰。兩司旣已處置。卽爲牌招。何如。上曰。依。上曰。壽大旣已結案。行刑次。卽爲下府。洪卓然從當更處。亦爲下府。上命書傳敎曰。罪人洪卓然。豢養於相簡之家。自幼至長。凡爲十年。況捕廳他囚之招。亦有援引。而帳殿親問。無甚隱情。至於相簡。伏法前怨國之言。亦有吐實者。今則別無可問之端。參酌定配。罪人洪秉憲。以大燮之從叔。屢發於大燮之招。而聽言觀貌。容有可恕之端。加刑一次。邊遠定配。內人今喜。雖與身犯有異。壽大作變宮中之謀。欲以今喜爲梯。其他情迹。亦有痛駭者。刑推一次定配。上曰。右承旨入侍。出榻敎義翊進伏曰。禮曹郞廳。以寧陵紅箭門修改事。當爲辭朝出去。而見阻於作門。不得入來矣。上曰。禮曹郞廳除辭朝往還。出榻敎上曰。環衛軍兵禁軍挾輦軍武藝別監前排羅卒。依前使之療飢事。分付兵曹及三軍門。上曰。今番文案。詳細錄之。可也。尙喆曰。今番獄情。明白無疑。非但詳錄於文書。當依明義錄例。頒八方。宜矣。尙喆曰。如此凶逆。前古所無。到今思之。則興文之越墻時。趁卽捕得。有若天佑神助矣。伊時捕得之軍士。合有重賞之道矣。上曰。軍堡軍士。何以施賞。可乎。尙喆曰。此非尋常捕賊之比。則其所施賞。宜有拔例之道矣。命善曰。若論其功。雖超二資。亦未爲過矣。上曰。先捉者二人。當爲首功。而旣捉之後。與隣堡軍士。竝力結縛云。亦當施賞矣。國榮曰。四人聞方爭功云。而此則似有先後之別矣。上曰。分付兵曹。錢文一千二百兩入之。軍堡軍士四人竝召入。首功二人。各給五百兩。其餘二人。以二百兩分給。而亦令刑曹成結免賤帖。可也。上曰。罪人池宗洙上之。讀諭問目。宗洙納招云云。見事變日記尙喆曰。罪人之供。有相範往左相家云云。故左相惶恐出去矣。上曰。過矣。遣右副承旨傳諭。使之入來。國榮曰。左相卽逆範之妻父。兵判卽逆範之內舅。而多日訊囚之際。雖亂招中。一不出之。其平日謹愼。從可知矣。上曰。左相爲人仁善矣。居於桂洞。獨不入於凶黨。其平日操心。於此益驗矣。命善曰。逆範之對宗洙。稱以往左相家云者。不過爲鬻勢於凶徒之計。則左相以此引嫌。尤極過中矣。上曰。誠過矣。左相入侍。存謙進伏曰。不幸與逆範切姻。至發於鞫庭之招。臣方惶恐待罪矣。上曰。卿之心事。業已諒矣。今者引義。誠極過中。卿其安心。上曰。聞左相大拜之後。戒存盛滿。語其子勿赴擧云。尤見其謹愼矣。尙喆曰。左相之平日謹愼。卽通朝之所共知矣。上曰。宗洙姑爲停刑。信德上之。與宗洙面質。可也。信德與宗洙面質後。納招云云。見事變日記上曰。宗洙信德竝下府。上曰。罪人之可以酌處者凡幾人乎。尙喆曰。相吉拿來前。不可輕易酌處矣。上命書傳敎曰。明日璿源殿酌獻禮相値。親鞫姑罷。發捕罪人。另加催促。尙喆曰。明日望祭時。參鞫諸臣。似不可陪祭矣。上曰。然矣。侍衛諸臣。亦勿陪祭。可也。上曰。軍兵之連日勞苦。誠極可悶。三軍門環衛。皆草記解嚴。可也。上命兵判將臣進前。徽之志恒國榮善復進伏。上曰。掖屬姑未鋤治。環衛雖撤。戒嚴等節。另加申飭。可也。弘淳曰。俄者諸罪人下府之時。結案罪人。不由小南門。混同出送。事極可駭。臣等有不飭之失。惶恐待罪。而當該都事。拿問處之。何如。上曰。依爲之。勿待罪。出擧條上曰。今日本府開座。酌處罪人。卽爲擧行。可也。弘淳曰。今日卽齋戒日也。本府開座。亦甚未安。何以爲之乎。上曰。親鞫之餘。因傳敎開座。似無所妨。卽爲擧行。可也。上乘輿仍還內。諸臣以次退出。
정조 1년
丁酉八月十四日未時。上御熙政堂。左右捕將入侍時。右承旨李義翊。假注書李宗燮。記事官徐龍輔金勉柱。左邊捕盜大將張志恒。右邊捕盜大將具善復。以次進伏訖。上曰。孝任卽李廷璞之孫女云乎。善復曰。不能詳知矣。上曰。孝任有同生娚云乎。善復曰。亦未及聞知矣。上曰。卿等其卽詳査以稟。可也。上曰。相吉何當入來乎。志恒曰。明間似當拿來矣。上命退。諸臣以次出。
정조 1년
丁酉八月十四日酉時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。予於鞫獄。恐或有冤枉之事。每欲務盡其欽恤之道。而今番諸逆。則獄情皆是明白的實。少無可疑之端矣。國榮曰。然矣。從古逆賊何限。而豈有如今番諸賊者乎。其排布設施。綻露無餘。更何有可疑之端乎。上曰。然矣。國榮曰。當此危疑之時。闕內宿衛等節。不可不嚴。故俄者諸將臣相議。晝則軍兵雖不必加入直。而夜則三營門各八十名軍。以爲別巡邏爲定矣。上曰。果好矣。然則三十名軍。皆將受卿之節制。然後可爲矣。國榮曰。然矣。而此不必永爲定式。而雖是一時之事。有文跡然後可以擧行矣。上曰。當下敎矣。國榮曰。三十名周而復始。達夜巡邏。則似爲備不虞之道矣。上曰。然矣。上曰。右副承旨入侍。仍命退。諸臣以次出。
정조 1년
丁酉八月十四日酉時。上御誠正閣。右副承旨入侍時。右副承旨徐有防。假注書李宗燮。記事官徐龍輔金勉柱進伏訖。上命書傳敎曰。三營軍兵各十名式。每五名。將官一人領率。陸續巡衛。巡衛之規。將臣自當相議。從便爲之。每巡除出。一半發巡。以爲更相休息之地。三營軍發巡之節制。從禁將令箭事。分付。上曰。三營敎鍊官。使之聽傳敎。賤臣承命出傳。上曰。禁府當直都事。使之待令於閣外。分付漢城府。今番伏法人帳籍。一一考出以入。賤臣承命出傳。上曰。發捕罪人幾何乎。問于禁府都事知入。賤臣承命出來。以三罪人發捕之意。仰奏。上曰。今番伏法人家文書。先爲燒火事。分付禁府。賤臣承命出傳。上曰。今日臺諫擧條。何不書入乎。有防曰。似未及書入矣。上命書傳敎曰。臺啓之不得踰日。堂后古事也。雖因紛擾。近日臺啓。或有數日後書出者。又或避啓先入。而原啓不入。臺臣之不卽書送。固極未妥。而注書之不能催促。亦不可無罰。廳注書從重推考。上命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐。同副承旨李敬養坐直。注書二員未差。假注書李兢淵藥院直李宗燮仕直。事變假注書張至顯仕。
정조 1년
和柔翁主靷後。大殿王大妃殿惠慶宮中宮殿。政院玉堂口傳問安。答曰。知道。
정조 1년
李亨逵啓曰。合辭方張之時。憲府無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 1년
鄭民始。以禁衛營言啓曰。去夜臣營別巡邏牌將訓鍊都監別巡邏牌將進告內。金虎門前路執捉犯夜之人。則謂以金虎門守門軍。故往問于守門部將。仍考省記。則元無姓名。而乃代立者也。丹鳳門前路。執捉犯夜之人。則謂以丹鳳門守門軍。故往問于守門部將。仍考省記。則元無姓名。而乃代立者也。當此申飭宿衛之日。敢以代立。已極無據。又況不載於省記。則何敢使之守門乎。慢忽之分軍部將。不察之當該守門將。令兵曹決棍嚴治。該所書員。移刑曹各別重繩。何如。傳曰。允。
정조 1년
李義翊。以奉常寺都提調言啓曰。東籍親耕田所種皮稷。今八月念間。當爲成熟之意。敢啓。答曰。知道。
정조 1년
又以奉常寺都提調言啓曰。東籍親耕田所種皮黍打作。則所出爲一石之意。敢啓。答曰。知道。
정조 1년
李亨逵。以兵曹言啓曰。依傳敎。金虎門守門將尹成殷。丹鳳門守門將李性喆。分軍部將李光進。各決棍十五度之意。敢啓。答曰。知道。
정조 1년
鄭民始。以訓鍊都監言啓曰。依下敎。大殿別監池養謙。捉來棍問。其踰越作門委折。則所供內。以轎子差備別監。自朝至暮。不得出入。內急所致。果於水剌架子出去後。作門還閉之際。衝突出去。仍爲被捉。而此外無他所告之事云。故決棍至二十度。所供如一。而挾輦把摠成玉。哨官方處義等處。査問其別監出送之委折。則所供內。水剌架子出去之際。別監隨後突出。故果未及禁止。至作門突出被捉。則不能申飭之罪。遲晩云。故爲先各決棍十度之意。敢啓。答曰。知道。
정조 1년
又以禁衛營言啓曰。依傳敎。環衛軍。以休軍替代。闕外排立。亦令入直標下軍中軍李時運。領率把守之意。敢啓。答曰。知道。
정조 1년
傳于鄭民始曰。左副承旨入侍。
정조 1년
李亨逵。以左右捕盜廳言啓曰。依傳敎罪人李彦喆。自永平地捉來。卽當取招。而彦喆病勢危重。何以爲之。敢啓。答曰。姑爲嚴囚。
정조 1년
又以左右捕盜廳言啓曰。罪人李彦喆。今日卯時量物故。令漢城府依例檢屍之意。敢啓。答曰。知道。
정조 1년
又以義禁府言啓曰。罪人述海文書。依下敎燒火之意。敢啓。答曰。知道。
정조 1년
鄭民始。以兵曹言啓曰。依下敎。出番禁軍中五十人除出。本曹堂上軍官一員。定爲假將領率。今姑輪回入直於扈衛軍官入直處所之意。敢啓。傳曰。昨日以入番禁軍。分半入直下敎則何以出番草記乎。知入。
정조 1년
李亨逵。以左右捕廳言啓曰。依傳敎。罪人李克己。移送義禁府之意。敢啓。答曰。知道。
정조 1년
以禁府都事趙廷鉉拿處傳旨。傳于李亨逵曰。分揀。
정조 1년
李亨逵。以義禁府言啓曰。今此鞫獄多事之時。本府都事。不可不備員。出使都事金處憲。卽令該曹口傳相換。何如。傳曰。允。
정조 1년
吏曹口傳政事。禁府都事金處憲。訓鍊主簿韓光迪相換。
정조 1년
鄭民始。以兵曹言啓曰。依傳敎。景福宮衛將金昌瑞張鳳翕。各決棍十度後汰去之意。敢啓。答曰。知道。
정조 1년
李亨逵。以義禁府言啓曰。卽接漢城府牒報及各該部成冊。則大逆不道罪人世福。謀逆同參罪人貞伊。窮凶極惡大逆不道罪人興祚等應坐諸人。先爲査出以來矣。世福貞伊等子元承年十三。以年未滿。依律文免絞。全羅道康津縣古今島爲奴。姪子興文扶安縣蝟島流三千里安置。姪子興得慶尙道南海縣流三千里安置。世福弟二男全羅道羅州牧知島爲奴。興祚妾連伊年六十二。依律文免坐。而元承二男等捉囚捕廳。興文興得等捉囚中部云。竝令刑曹押送配所。何如。傳曰。允。
정조 1년
又以義禁府言啓曰。罪人洪秉憲。加刑一次。邊遠定配。罪人今喜。刑推一次。定配事。命下矣。罪人洪秉憲。今已加刑一次。平安道熙川郡邊遠定配。罪人今喜。亦已刑推一次。全羅道順天府定配。而以傳敎內辭意。具罪目依例發遣府羅將。押送于各其配所。何如。傳曰。允。
정조 1년
又以刑曹言啓曰。因義禁府啓辭。大逆不道罪人相範。應坐人妻喜順慶尙道長鬐縣爲婢。子斗望金全羅道康津縣薪智島爲奴事。命下矣。罪人喜順。卽爲押送配所。斗望金。時在京畿廣州地云。發關捉來。一體押送之意。敢啓。答曰。知道。
정조 1년
又以刑曹言啓曰。因義禁府啓辭。窮凶極惡。萬剮猶輕。大逆不道罪人甘丁。謀逆同參罪人貞伊。大逆不道罪人介連。窮凶極惡。大逆不道罪人孝任興祚。大逆不道罪人世福等籍沒家産事。命下矣。罪人甘丁貞伊介連孝任興祚世福等奴婢。令京兆相考帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。答曰。知道。
정조 1년
大司諫趙英鎭。司諫安聖彬。正言李夔兪岳柱啓曰。臣等自來情地。固不可苟冒臺職。而逆變無前。懲討是急。鎭日帳殿。冒沒備數。徒切恧蹙。卽伏見傳敎下者。以臺啓之不卽書送。避辭之先於原啓。至有未安之敎。臣等相顧惶隕。益無所措。只緣臣等之鈍劣。以致書傳之稽滯。且因啓語之未畢。遂有避辭之先入。此莫非臣等昏謬之罪。而臺體之壞損。於是極矣。其何可一刻晏然於臺次乎。請命遞斥臣等之職。答曰。勿辭。亦勿退待。
정조 1년
大司諫趙英鎭。司諫安聖彬。正言李夔兪岳柱啓曰。請大靜縣爲奴罪人金壽賢更令王府設鞫嚴問。依律處斷。條辭見上請旌義縣荐棘罪人泰淵。亟命王府設鞫。嚴問得情。快正王法。條辭見上請爲奴罪人河翼龍金重得亟命王府設鞫得情。快正王法。條辭見上請海南縣定配罪人李弘濟亟令王府設鞫嚴問。條辭見上請海南縣竄配罪人金載順亟令王府設鞫嚴問。條辭見上請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。條辭見上請寢竄逐罪人朴宗岳放釋之命。條辭見上請寶城郡屛裔罪人朴宗集爲先絶島安置。條辭見上請遠竄罪人聖中。放逐罪人有臣宗甲義駿等竝令王府設鞫嚴問。期於得情。快正王法。條辭見上請鄭克煥宋翼彦宋載中李鎭常吳翰源金載器趙德潤洪時薄李心淵朴相集李商進復一等十二人。已物故外。亟令嚴鞫。快施當律。條辭見上宮人秀愛福氷。締結凶徒。與聞陰謀喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖慝之徒。決不可以微賤而容貸。請還寢秀愛福氷等酌處之命。依律處斷。答曰。不允。
정조 1년
丁酉八月十五日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。昨夜別巡邏發巡。何以爲之乎。國榮曰。各分界限。各定名數。使之間次休息。周而復始。俾無間斷之時矣。上曰。各軍門。墻外巡邏。亦有分定之界乎。國榮曰。然矣。上曰。相吉尙未捕來乎。國榮曰。姑無消息矣。上曰。鞫獄別無蔓延之慮耶。國榮曰。以今所見。似無是慮。而獄事每有意外蔓延之弊矣。上曰。昨日軍堡軍賞典。果不太薄乎。國榮曰。若論其功。則賞典猶未相稱。而渠輩則必大喜過望矣。上曰。左副承旨仕進乎。國榮曰。仕進矣。上命退。諸臣以次出。
정조 1년
丁酉八月十五日午時。上詣孝明殿。親行晝茶禮入侍時。左承旨李亨逵。右承旨李義翊。右副承旨徐有防。同副承旨李敬養。假注書李宗燮。記注官吳泰彦。以次進伏訖。上具衰服。入就板位俯伏哭四拜興。如前儀。上詣盥洗位盥手。陞自東階。詣尊所西向立。近侍酌酒訖。上詣香案前。北向跪。三上香。三獻酌如前儀。上俯伏興。降復位。哭四拜。如前儀。禮畢。上還內。諸臣以次退出。
정조 1년
丁酉八月十五日未時。上御誠正閣。藥房副提調持湯劑入侍時。副提調洪國榮。假注書李兢淵。記注官金鳳顯。記事官金勉柱。醫官慶絢。以次進伏訖。絢奉進湯劑。上進御。上曰。予於宮人掖屬之類。未嘗假借。故雖未得其歡心。此類之締結凶徒。同參逆謀。實是往牒所無之事也。豈不痛駭乎。國榮曰。此實古所罕有之變怪也。可勝痛惡。而已出於賊招者外。又未知其更有幾人。未盡鋤治之前。恐不可放心矣。上曰。然矣。國榮讀奏公事訖。上命退。諸臣以次出。
정조 1년
丁酉八月十五日申時。上御誠正閣。左副承旨入侍時。左副承旨鄭民始。假注書李兢淵。記注官金鳳顯。記事官金勉柱。以次進伏訖。上曰。從事官入來乎。民始曰。今始入來矣。上曰。文書多乎。民始曰。文書不多矣。上曰。從事官持文書入侍。從事官申大坤持文書進前。上命承史考見文書。上謂大坤曰。興祚之子。捕廳已捉來乎。大坤曰。已捉囚矣。上曰。令捕將卽爲推問以奏。上曰。都承旨入侍。行都承旨洪國榮進前。上曰。此文書卿亦披見也。上曰。大福之類。當自捕廳先問耶。國榮曰。此類必知其情節事。宜先問矣。上曰。文書中緊關者。抄出。可也。國榮曰。文書盡爲考見。出付從事官乎。上曰。唯。命民始書傳敎曰。罪人李克己。移義禁府。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐。同副承旨李敬養坐直。注書二員未差。假注書李兢淵藥院直李宗燮仕直。事變注書張至顯仕。
정조 1년
鄭民始。以御營廳言啓曰。今此宮城扈衛時。都門把守守門軍。合番嚴守。斥候伏兵。本廳分授字內鷹峯。惠化門外高峯。讀書堂後峯。往十里後峯各牌將一人。軍四名。嚴飭定送。着實把守之意。敢啓。答曰。知道。
정조 1년
鄭民始。以禁衛營言啓曰。今此宮城扈衛時。都門把守守門軍。合番嚴守。斥候伏兵。本營分授字內。崇禮門城上外三巨里。昭義門城上。阿峴蠶頭南伐兒峙。各牌將一人。軍四名。嚴飭定送。着實把守之意。敢啓。答曰。知道。
정조 1년
鄭民始。以訓鍊都監言啓曰。本局扈衛。依前★★★御營廳頭局東營西南邊爲始。★★金虎門西南邊禁衛營頭局列★★把守。以元定守門軍。合番嚴守。斥候伏兵。以各軍門。分授都城字內分派本局則北岳仁王山鞍峴京營庫四巨里。各軍四名牌將。局出身各一人定送之意。敢啓。答曰。知道。
정조 1년
鄭民始。以摠戎廳言啓曰。依傳敎。排立軍兵等療飢之意。敢啓。答曰。知道。
정조 1년
鄭民始。以守禦廳言啓曰。依傳敎。排立軍兵等療飢之意。敢啓。答曰。知道。
정조 1년
李亨逵。以刑曹言啓曰。因義禁府啓辭。大逆不道罪人世福。謀逆同參罪人貞伊等子元承。以年未滿。依律文免絞。全羅道康津縣古今島爲奴。姪子興文。扶安縣蝟島流三千里安置。世福弟二男。全羅道羅州牧智島爲奴竝令刑曹押送事。命下矣。罪人元承興文興得二男等。竝卽押送配所之意。敢啓。答曰。知道。
정조 1년
鄭民始。以御營廳言啓曰。依下敎。內外環衛軍兵等處。設粥分饋之意。敢啓。答曰。知道。
정조 1년
吏曹口傳政事。禁府都事金履鎬。南部奉事任希游相換。
정조 1년
李亨逵。以義禁府言啓曰。今此親鞫時。本部都事不可不備員。而新除授都事韓光迪。受由在外云。今姑改差。其代。令該曹口傳差出。何如。傳曰。允。
정조 1년
吏曹口傳政事。以蔡顯五爲禁府都事。
정조 1년
有政。吏批。行判書李重祜進。參判徐浩修侍衛進。參議金夏材未肅拜。右副承旨徐有防進。以李謙彬爲司諫。以洪周萬爲獻納。以尹得孚金翊休爲正言。以洪樂恒爲持平。以權熻爲明川府使。
정조 1년
有政。兵批。判書李徽之病。參判金魯鎭病。參議金尙集病。參知李秉模入直進。副護軍安聖彬。副司直鄭昌順趙英鎭金熹。副司果李夔兪岳柱。內乘洪志浩減下。城機別將單李得駿。
정조 1년
以吏曹參議金夏材牌不進罷職。傳于鄭民始曰。只推。
정조 1년
傳于李義翊曰。吏曹判書前望單子入之。
정조 1년
又傳于曰。新除授吏曹判書李徽之牌招開政。
정조 1년
有政。吏批。判書李徽之進。參判李在簡未肅拜。參議未差。右承旨李義翊進。以安聖彬爲掌樂正。以徐浩修爲漢城右尹。以李憲洛爲咸昌縣監。
정조 1년
李亨逵。以義禁府言啓曰。大逆不道罪人相吉。旣已承服正刑。其父母妻妾子女。祖孫兄弟姊妹。子之妻妾。伯叔父兄弟之子。年歲姓名。居住存沒。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司奉承傳擧行。何如。傳曰。允。
정조 1년
又以左右捕盜廳言啓曰。依傳敎。罪人相吉捉得於全羅道臨陂地上來矣。到京畿振威地中本酒幕。金吾都事金處憲。奉命下來。同爲押來。移送義禁府之意。敢啓。答曰。知道。
정조 1년
有政。吏批。判書李徽之進。參判李在簡未肅拜。參議未差。右承旨李義翊進。以權噵爲京畿監司。
정조 1년
李義翊。以吏曹言啓曰。今此殿座時。左右通禮不可不備員。右通禮有闕。代口傳備擬以入之意。敢啓。答曰。知道。
정조 1년
吏曹口傳政事。禁府都事李琇。活人別提趙寬鎭相換。以李夔兪岳柱爲兵曹佐郞。以金致九爲右通禮。禁府都事蔡顯五。都摠都事李始喆相換。
정조 1년
傳于李亨逵曰。罪人一竝上闕。
정조 1년
鄭民始。以禁衛營言啓曰。依下敎。本營將校軍兵。令中軍李明運領率。宮墻外信地嚴飭扈衛之意。敢啓。答曰。知道。
정조 1년
又以御營廳言啓曰。依下敎。本廳將校軍兵。令兼中軍尹僖東領率。宮墻外信地。嚴飭扈衛之意。敢啓。答曰。知道。
정조 1년
丁酉八月十六日卯時。上御誠正閣。都承旨入侍時。行都承旨洪國榮。假注書李兢淵。記注官金鳳顯。記事官金勉柱。以次進伏訖。國榮曰。夜間聖體。若何。上曰。一樣矣。上曰。闕內別巡邏。其果着實爲之乎。國榮曰。昨夜亦多捉犯夜之人。而其中金虎門軍士及傳滿軍士之離信地者。略加棍治。其外下隷之被捉者。皆是因官事往來者。故竝分揀矣。上曰。誅除凶逆。雖是生道殺人之義。而終有欠於以德服人之道。殊可愧歎矣。國榮曰。聖敎誠好矣。而不逞之徒。自犯王章。雖欲以德化服之。其可得乎。上曰。昨年以後。連有鞫獄。此甚可悶矣。國榮曰。伏聽玉音。似有感候。而又將殿座。不勝憂憫矣。上曰。感氣則不至大段矣。國榮曰。今日環衛等節。將以初十日例爲之矣。上曰。唯。仍命退。諸臣以次出。
정조 1년
丁酉八月十六日二更三點。上御建陽門外小次。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。今日之事。此何景像乎。予之情事。與他有異。而見此意慮所不到之事。心不能自定矣。國榮曰。凶逆之計。至於此極。驚懍之極。不知所達矣。上曰。先朝戊申年變亂。不過擧兵犯闕之計也。此則猶是亂逆之常事。而今番則咀呪刺客之外。又有此推戴之謀。如此之逆。實是往牒所無矣。國榮曰。自古凶逆何限。而豈有如今番之變怪乎。上曰。李觀源旣是啓能之女壻而緊出於逆招。故俄者刑訊。而終不直招。勢將更爲加刑矣。國榮曰。觀源雖是啓賊之壻。而情跡別無可疑之端。且渠以名祖之孫。若或致斃。則其家將絶祀云。殊甚可矜矣。上曰。俄者鞫問時。炬下昏黑。未能詳見其面目。爲人甚羸弱乎。國榮曰。然矣。情跡若有可疑。則安用擬議。而以渠招辭觀之。旣無可疑之端。以殿下好生之德。務盡惟輕之意。則更爲加刑。恐有徑斃之慮矣。上曰。以傅生之意。已有所下敎。而名臣之家。將未免絶祀。則事甚矜惻。何可加刑。而使之致斃乎。國榮曰。聖敎誠好矣。上命退。諸臣以次出。
정조 1년
李敬養。以禮曹言啓曰。五禮儀。大臣之喪。自上有擧哀之節。而方在諒闇之中。不爲磨鍊之意。敢啓。答曰。知道。
정조 1년
領議政金尙喆等。率百官啓曰。罪人禶之決不可一刻容息於覆載之狀。已悉於昨今啓奏。而殿下歷觀前代史牒。國朝故事。曷嘗有身爲近宗。名入推戴。而不置之法者乎。況今亂逆層生。窩窟未破。國勢孤危。人心波蕩。不知何樣禍機伏於何處。發於何日。而其危急之機。實迫呼吸。尙可以留此禍根。以作凶逆輩奇貨。坐待其煽亂乎。一日生在地上。有一日國家之憂。二日生在地上。有二日國家之憂。擧國遑遑。未暇緩聲。玆敢相率齊籲。伏乞聖明淵然深思。亟允罪人禶正法之請。以副宗社神人之望。答曰。此何言也。卿等亟停所請。以安予心。
정조 1년
庭請再啓曰。臣等以禶之不可一刻容置。齊聲仰籲。及承聖批。不惟不賜允許。至以以安予心爲敎。臣等相顧愕眙。實不勝憂遑罔措之至。推戴之說。旣已狼藉於賊吉之招。計謀之陰慘。事機之危急。卽千古史牒之所未有。殿下雖欲以私恩曲貸之。其可得乎。公法私恩。固有時輕重。而至若禶之所坐。罪關宗社。人得以誅之者。則三尺之法甚嚴。親愛之情。有不可顧。臣等決不可與此賊。共戴一天。玆復相率瀆擾。不得請則不敢止。伏乞亟賜兪音。以正王法。以洩輿憤焉。答曰。卿等休請。以安予心。
정조 1년
庭請三啓曰。殿下以臣等今日之請。爲可已而不已耶。宮衛未撤而人心靡定。王章漸稽而輿憤莫泄。於乎。此何等時勢。此何等急變。而一啓再啓。上下相持。以殿下之明聖。一何泄泄至此也。噫。凶圖之所綢繆者。卽禶也。賊招之所爛熳者。亦禶也。如使禶。陰懷覬覦之志。作此凝結之擧。則周家之管蔡也。國朝之楨柟也。無容更議。而假令爲賊所弄。非渠自作。身居親偪之地。名出推戴之目。古今天下。尙安有負此名而終保首領者乎。每承聖批。輒以安予心爲敎。殿下之所靳持者。私恩也。臣等之所爭執者。公法也。臣分也。豈可以一時之私。而屈萬歲之公哉。伏乞聖明。廓揮乾斷。快正王法。以安宗社。以絶亂本焉。批答未下
정조 1년
大司憲趙㻐。大司諫吳載紹。司諫李謙彬。應敎李在學。持平洪樂恒。獻納洪周萬。校理李儒慶洪明浩。正言金翊休尹得孚。修撰林蓍喆尹尙東。副修撰尹行修朴祐源啓曰。罪人禶。身爲凶逆之奇貨。名入推戴之陰謀。罪關宗社。禍迫呼吸。此豈可一刻容戴於覆載之間哉。殿下之所不忍者私恩也。臣等之所仰請者公法也。以一時之私恩。屈萬世之公法。寧有是哉。伏況鞫獄方張。人心汹懼難言之憂。叵測之變。不知伏於何處。發於何時。則是豈晷刻遲延之事乎。請禶依律處斷。批答未下
정조 1년
三司合三啓曰。臣等沬血齊籲。顒俟兪音。不惟不賜允許。尙未承一字之批。臣等相顧抑塞。繼之以憂遑也。噫。殿下其以禶。謂有一分可生之道耶。從古及今。豈嘗有名入推戴。而一刻容息於覆載之間者哉。逆徒之綢繆凶謀。今旣狼藉綻露。國勢危疑。人心汹懼。目今芟根除本之道。實是間不容髮之時也。雖以殿下至仁之德。欲爲曲貸。其於宗社何哉。國法何哉。臣等不得請則不敢止。玆敢不待承批。冒死更籲。伏乞廓揮乾斷。快伸王法焉。答曰。亟停勿煩。
정조 1년
三司合四啓曰。臣等冒瀆三啓。未蒙一兪。沐浴之討。徒費時日。肘腋之變。迫在呼吸。其將至於人不得爲人。國不得爲國。嗚呼。此何等時耶。宮衛未撤。人心波汹。王章久屈。輿憤沸騰。何殿下只思私恩之曲保。而不顧宗社之大計乎。凶謀之所時以綢繆者。非禶而何也。賊勢之所藉以排布者。非禶而誰也。此非徒殿下之逆。實爲宗社之逆。殿下安得以私之乎。臣等不勝沬血之忱。玆更聚首以請。伏願聖上。快降兪音。俾王法伸而輿憤洩焉。答曰。已諭庭批矣。
정조 1년
鄭民始。以兵曹言啓曰。依下敎。侍衛禁軍武藝別監標下軍兵。及義禁府書吏羅卒等處。設粥以饋之意。敢啓。答曰。知道。
정조 1년
又以禁衛營言啓曰。依下敎。內外環衛軍兵及建陽門前排軍等處。設粥分饋之意。敢啓。答曰。知道。
정조 1년
李亨逵。以刑曹言啓曰。因義禁府啓辭。大逆不道罪人相吉籍沒家産事。命下矣。罪人相吉奴婢等。令京兆。相考帳籍。亦爲知委於五部及各該道。使之一一査出。修成冊報來後。依例花名永屬公賤之意。敢啓。答曰。知道。
정조 1년
鄭民始。以兵曹言啓曰。依下敎。侍衛禁軍武藝別監標下軍兵及義禁府書吏羅卒等處。療飢之意。敢啓。答曰。知道。
정조 1년
館學儒疏進士兪漢絅朴天健申昔金履翼李雨肅張至冕李寅炯金履寅沈公著。生員李師中趙鎭大趙學敏。進士李義雲兪漢維。生員朴宗福兪彦玉。進士宋獻圭。生員洪大協。進士徐貞輔金履恭趙鎭明。生員李道永李延偉。進士李晩祥尹翔東。生員任豐周。進士沈能運吳載能。生員朱允离。進士李俊民。生員洪大應。進士兪漢紀洪啓厚金載翼李翼晉。生員李箕采李世述鄭殷祥鄭昌老。進士柳譚兪漢輔。生員徐獻修閔起洙。進士李永源。生員李榮澤。進士鄭淞。生員李洛秀李敎明。進士曺允邁兪一柱。生員李潞秀。進士李浤。生員曺翬振。進士姜彙明。生員李晩秀。進士李商羽尹𣇍。生員洪景斗李勉兢尹義東。進士尹若烈。生員金國鉉。進士姜沈鍒。生員尹光顔。進士韓時裕姜儐。生員李普演。進士鄭涑。生員權壽應。進士權揆李廷書。生員許濬朴孝成。進士朴道采申文顯。生員鄭彦錫。進士權偗申熹淵任希靖。生員柳。進士李東實權伋閔師宣。生員柳焯鄭遂龜。進士李衡達。生員李顯性安樸李湸。進士吳聖植李柱溟趙遠慶。生員朴能源任希默。進士李栱。生員吳聖極許䆃姜彙斌呂駿永。進士睦黃中。生員洪壽輔。進士李燦。生員柳光鎭。進士韓德晉。生員洪昪尹鳳逸李庚白。進士朱宅夏金禧燮。生員李台漢姜頤燮金相宅洪儃。進士李秉喆。生員李秀發鄭義健李鼎基李光烈。進士蔡一揆。生員高克明。進士申履相。生員朴猷煥。進士許霔南建箕鄭東愼張至喆李遇濟。生員李德龜。進士梁德柱金復仁朴奎淳。生員李薰。進士李祉亨尹愭。生員宋文奎黃德正金熙朝。進士金鎰李海瑞。生員金奎采。進士李寅翊姜顯永。生員安光宇。進士韓允鎭。幼學李義駿具命稷李誠傳洪樂衡柳諄李義淵金龍淳白天恕洪道潤李宗濂朴鳳赫康就甸康就績金德老文天瑞李龍柱金重瑞李齊栢吳命齡黃麗坤李錫麟金良喆張漢豐白光濂金廷龍卓宗說李耳鼎宋宅明蔡弘直李亨羽宋匡彦宋翼孫尹性忠金泳一李宗漢洪明煥宋觀休李彦九李永休許尹廷鉉尹擎柱白潤精柳晉亨沈亨鎭兪憲柱李輪祥兪益柱尹忠東尹禮東兪台柱李度儉徐有曾徐有能兪鉉柱金斗膺兪老柱李鎭光金鋈兪世煥吳泰亨具東鎭李是鐸李寅會趙學良韓光履吳泰元李重杓朴心源李象奎宋文晦李民秀朴參源趙運泳安允炡趙鼎張宅衡兪漢相尹溶曺定振白東斌李得遜李命益李命裕任烒任頤周申國彬鄭順祚李謙中李義宅沈能述沈能直兪聃柱李最運趙鑛沈師英兪晩柱李相龍閔相燮李相鵬李英麟李相鳳兪肯柱沈師民李䆃吳夏常吳箕常金明淳尹之敬申晎金履中洪尙源金履弘洪名源洪秉玉洪復源元景奭權益彦權宋翼朝權傛任琂鄭元霖李東韶李煥趙養源尹敬伋金慶茂任希存權一惺尹弘鎭崔雨敎尹頤鉉嚴思問任希魯李厚延任厚常李東頀李熙彦權柱海吳益賢朴曾源柳聖隆李彦榮尹佐國趙學元趙學周黃仁緝朴彙根朴敦源朴宗輔兪德柱李得濂吳泰運徐有陽趙用鎭尹守晩李羲觀李絅延沈師東趙鎭順趙鎭鼎權闡應鄭文會尹敍東沈絅之閔章燮吳在衍金益煥金得淳尹昌國洪楫李鼎晦金尙城沈獻之柳台顯李東愼嚴思勉李羲象李義龍李奎新李翔逵林時鎭林濬喆宋靖休權祺應權厚應徐有本洪大榮李齊吾沈能繼尹瑞漢李倜秀宋煥鼎鄭源祚柳褧沈鐓閔百純金興仁李興得洪文燮金碩鉉金載象李東濟李東臣金載龜李基弘李儒準許㬘梁翼漢洪樂行姜在寅姜在寬閔修天李溏李潢姜在憲李仁涵姜良會李克成徐榦修尹宗海姜在安洪雲榮沈學之沈存之鄭克仁李時彦李泰懋李明允李始儁韓秀運沈藎賢金瀁卞趾點鄭義榮崔景魯李厚中朴宗雨申大臨李秉元李玄謙李海秀李陽源金得晃金得養金䅘李鎭厚李學彬李福淵李奎演鄭銓李在純尹序東李龜祐閔景孝金思采尹稷烈李瑞運金烈行李致重徐量修李憲祜鄭輔仁金厚淵李英玉李述憲李世玉鄭文祚李晉熽鄭昌耆宋德觀兪漢廉魚錫白元好問金鍪趙雲會李箕彬趙煋鄭可容洪樂浚洪樂游李圭煥吳在大韓錫重韓瀷兪漢靑兪孟煥姜世暹韓錫民李在玉趙元淳尹在璿尹重鉉具錫圭趙良鎭金魯瞻南郁趙益喆李興一具絳尹在喆趙鎭萬洪進海洪秉順趙學修黃仁純趙學尹李明謙李顯昌安潛李瑴李鼎圭徐有銓朴準源金載熙尹守翼李肇源宋文會李翼源李思問尹致愼柳畊黃鍾五沈珩之洪樀洪大衡權大應權太應尹得愚等疏曰。伏以。日月如流。秋序已深。伏維孝思。益復罔極。況今亂賊層生。鞫獄方張。鎭日帳殿。聖體勞動。臣民焦灼。曷有其極。仍竊伏念。亂臣賊子。何代無之。而今玆凶逆之變。窮天地亙萬古。有君臣父子以來所未有之大逆不道也。臣等日前承命。相率序立。快覩天誅之亟行。賊首之懸街。而猶恨手不得臠其肉。身不得寢其皮。日夜聚首。肝膽掉戰。而又恐不測之憂。迫在朝夕。玆敢收召悸魄。疾聲號昊而陳之。夫帝王之德。仁覆萬物。雖草木昆蟲之微。莫不咸囿於好生之天。而至如爲人臣而罪犯惡逆者則誅之殛之。殄滅無遺。猶恐其失之太寬者何哉。蓋天下之惡。莫大於亂逆。而亂逆之所由起者。自有根柢。自有窩窟。苟不能拔其根柢。蕩其窩窟。則譬如鋤草而不去其根。撲火而尙留其薪。亂孽凶焰。必將滋蔓燎原而後已。此從古聖王之所以必嚴於治亂逆者也。惟我聖上。以聰明叡智之姿。履艱大憂危之際。聖念所及。豈或忽此。而臣愚死罪。竊以爲昨年以來。處分太寬。使亂逆之根柢窩窟。尙此盤結。未盡勦除。故惟彼凶獰之徒。妖慝之種。有所憑依。互相綢繆。計無所出。事無所不爲。則今此逆範母子之變。豈非我殿下。過於容貸庇覆而有以致之者耶。趾述禶三賊。旣允拿鞫之請。則固當次第就戮。快伸王章。而至若根柢之根柢。窩窟之窩窟。有不待三賊之鉤問。固自有一世之共誅者。而無一人力言者。臣竊痛焉。噫。彼啓能。卽天地間。亂臣賊子之元惡巨魁也。本以陰譎之性。濟以奰匿之行。外托儒名。內蓄凶圖。爲鬼爲蜮。而主張邪論。如醉如狂。而自許俊氣。濫滑之習。縱恣之態。日增月加。而掀髥箕踞。傲視一世。自以爲莫我若也。及其虛名不可久占。隱慝自然綻露。則渠亦自知其難容於明時。於是乎陰結賊麟。作爲羽翼。潛通逆謙。互張聲勢。一種不逞之徒。三海同堂之親。莫不父事而師尊之。則渠敢以大北之說。慫慂之。追崇之論。恐動之。雖以渠輩所謂國洞之世四字觀之。其腸肚之紏結。設施之凶猾。誠往牒之所無者也。嗚呼。使我殿下之朝廷。一朝而爲國洞之世。而啓能爲相。是果何等世界。而將欲置殿下於何地耶。興言及此。不覺骨驚心寒。然則沮戲聽政。雖出於麟漢之凶。而此賊實主之。脅持儲君。雖出於厚謙之逆。而此賊實倡之。爾瞻之逆弘堅柟之賊鐫。何以加此。向來臺啓之發。亦云晩矣。而罪止島棘。賊心未戢。使其凶徒餘孽。出沒於畿甸城闉之間。馴致今日凶逆之變。則未鋤之根。無怪乎復萌。留薪之焰。將見其益熾矣。覆載難容。猶屬歇後。神人共討。不容少緩。玆陳沐浴之義。仰冀廓揮之斷。伏願聖明。亟降明命。快正王法。使亂逆不至潛滋。宗社得以奠安焉。答曰。省疏具悉。爾等在首善之地。能知沐浴之義。所請當留念。爾等益懋學業。
정조 1년
丁酉八月十七日卯時。上御建陽門外小次。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。勞攘之餘。聖體。若何。上曰。昨日事以後。心懷實難自定。達夜繞壁。不能寢睡矣。國榮曰。凶逆之計。雖極痛惡。而事到此境。斷恩之外。有何道理。而過用聖慮乎。上曰。予以孤露餘生。同氣之間。必欲保全。豈意今日。有此事乎。國榮曰。凶逆之類。猶未盡鋤。危疑之幾。尙多可虞。姑寬聖懷。惟以安宗社大計爲念矣。上曰。諸侍衛皆留在信地。只雲寶劍來待。仍命退。諸臣以次出。
정조 1년
丁酉八月十七日初更五點。上御建陽門外小次。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。左副承旨入侍。左承旨鄭民始進前。國榮先退。上命讀奏庭請四啓。命書批答。上曰。予欲就寢。大臣亦休息之意。注書往諭大臣。賤臣承命出傳。還入仰奏曰。大臣以爲下敎雖如此。不敢退去云矣。民始又讀奏庭請五啓。上命書批答。上曰。庭請百官。使之出去。仍命退。諸臣以次出。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而親鞫相値。不得爲之之意。敢啓。答曰。知道。
정조 1년
李亨逵。以吏曹言啓曰。榮順弘燮追奪官爵事。允下矣。告身依例收來燒火之意。敢啓。答曰。知道。
정조 1년
李亨逵。以義禁府言啓曰。罪人會遂減死島配。罪人李觀源遠地定配。罪人申光復參酌定配事。命下矣。會遂全羅道濟州牧旌義縣減死島配。李觀源慶尙道三嘉縣定配。申光復忠淸道海美縣定配。而以傳敎內辭意。具罪目。發遣府羅將。押送于各其配所。何如。傳曰。允。
정조 1년
又以刑曹言啓曰。因義禁府啓辭大逆不道罪人相吉妻老愛。慶尙道機長縣爲婢。子曾一年十。曾二年五。曾三年三。竝以年未滿。依律免絞。曾一巨濟府爲奴。曾二全羅道珍島郡爲奴。曾三興陽縣蛇島爲奴。女阿只熊川縣爲婢。弟相烈泗川縣爲奴。而老愛曾一曾二曾三阿只等。時在臨陂地。相烈時在全州地。竝令刑曹押送事。命下矣。罪人等。俱在臨陂全州等地。令道臣竝卽押送于各其配所後啓聞事。發關分付之意。敢啓。答曰。知道。
정조 1년
又以刑曹言啓曰。因義禁府啓辭。大逆不道罪人相格。籍沒家産事。命下矣。罪人相格奴婢等。令京兆相考帳籍。亦爲知委於五部及各該道。使之一一査出。修成冊報來後。依例花名永屬公賤之意。敢啓。答曰。知道。
정조 1년
又以義禁府言啓曰。大逆不道罪人相格。旣已承服正刑。其父母妻妾子女。祖孫兄弟姊妹。子之妻妾。伯叔父兄弟之子。年歲姓名居注存沒。令漢城府考出帳籍。分付五部及各該道應坐諸人一一査出。成冊牒報後。依律擧行。而籍沒家産。破家瀦澤。降邑號。罷守令等事。令各該司奉承傳擧行。何如。傳曰。允。
정조 1년
又以義禁府言啓曰。卽接漢城府牒報及北部成冊。則大逆不道罪人相吉應坐諸人。査出以來矣。妻老愛慶尙道機長縣爲婢。子曾一年十。曾二年五。曾三年三。竝以年未滿。依律免絞。曾一巨濟府爲奴。曾二全羅道珍島郡爲奴。曾三興陽縣蛇島爲奴。女阿只熊川縣爲婢。弟相烈泗川縣爲奴。而老愛曾一曾二曾三阿只等。時在臨陂地。相烈時在全州地。竝令刑曹押送于各其配所。而其母亦在全州地云。問名捉囚後。成冊牒報事。分付該道道臣之意。敢啓。答曰。知道。
정조 1년
鄭民始。以兵曹言啓曰。依下敎。侍衛禁軍武藝別監標下軍兵及義禁府書吏羅卒等療飢之意。敢啓。答曰。知道。
정조 1년
又以禁衛營言啓曰。依下敎。內外環衛軍兵及南牆外排立軍。建陽門前排軍等處。療飢之意。敢啓。答曰。知道。
정조 1년
又以訓鍊都監言啓曰。依下敎。宮城扈衛撤罷。信地把守。令中軍李敬懋。只率入直標下軍把守。內環衛則依前嚴飭擧行。而斥候伏兵。一體撤罷之意。敢啓。答曰。知道。
정조 1년
又以禁衛營言啓曰。依下敎。宮城扈衛撤罷。闕外把守。令中軍李明運。只率入直標下軍。信地把守。而內環衛。依前嚴飭擧行之意。敢啓。答曰。知道。
정조 1년
又以御營廳言啓曰。依下敎。宮城扈衛撤罷。闕外把守。令兼中軍尹僖東。只率入直標下軍。信地把守。而內環衛則依前嚴飭擧行之意。敢啓。答曰。知道。
정조 1년
領議政臣金尙喆。左議政臣鄭存謙。右議政臣徐命善等。率百官啓曰。臣等昨上五啓。而誠淺辭拙。終未能感回天聽。此莫非臣等之罪。而何殿下處變慮患之道。若是其泄泄也。噫。鎭日帳前。所訊者何事。撤宵環衛。所警者何事。枝葉雖治。而根柢未拔。窩窟旣露。而渠魁自在。古今天下。安有如許義理。如許懲討也耶。伏惟聖學高明。閱理旣熟。曷嘗見地處如禶。罪名如禶。而卒能容息於覆載之間者乎。臣等雖甚愚魯。納君無過之誠。亦不後人。雖尋常匹庶之賤。倘殿下法過其罪。則固將當陛可否。牽裾爭執。而裨大聖人欽恤之政。況彼貴介之親。所處何如。而必欲斷以三尺。不少顧藉。終不敢仰體。我殿下不忍之心者。誠以逆是宗社之逆。而非但殿下之逆。則殿下不可以私之也。法是祖宗之法。而不獨殿下之法。則殿下不可以撓之也。今若一味牢拒。徒事容覆。則得無近於優游姑息之譏。而尙可曰有國法乎。有臣分乎。臣等聚首周廬。通宵不寐。念宗國而永憂。繞屋壁而徊徨。治啓待朝。齋心更籲。伏乞聖明。亟加三思。快降一兪。以副擧國臣民之望焉。答曰。卿等亟停所請。
정조 1년
庭請三啓曰。殿下以逆禶之負犯。謂可傅生。而靳兪至此耶。以臣等之所請。謂可停撤。而牢拒至此耶。禶不可一日生在地上。而今踰三日矣。臣等旣不能沬血而討之。碎首而爭之。忍與此賊。共戴一天。俯仰慙痛。寧欲無生。噫。聖帝明王之處骨肉之變者。從古何限。而未聞以一時之私恩。廢萬世之公法。今殿下雖欲屈法而伸恩。其奈宗社之重。不可不念。神人之憤。不可不伸。何哉。一向靳允。上下相持。徒使人心波蕩。國勢危疑。臣等死罪。竊爲殿下慨然也。噫。尺布斗粟。有非今日之引喩。拔本塞源。實是前哲之明戒。何殿下。當斷不斷。一任其優游姑息耶。事不可遲聲不可緩。玆敢相率申籲。伏乞亟降明命。以安宗社焉。答曰。其止之。
정조 1년
庭請四啓曰。今日懲討之擧。間不容髮。而庭籲殆若循常。聖批輒皆靳兪。一日二日。上下相持。大獄方張。而猶屬餘事。擧國波蕩。而靡所底定。此正宗社安危之大機會。何殿下。徒守區區之私恩。不念岌岌之時勢耶。殿下每以不忍二字。固拒臣等之請。而鞫招未出之前。禶固殿下之親愛也。鞫招旣出之後。禶是宗社之罪人也。到此地頭。殿下雖欲推不忍之心而曲保之。其於三尺之至嚴。何哉。群情不可以終遏。王章不可以久稽。伏乞聖明。穆然深恩。廓揮乾斷。以洩神人之憤焉。答曰。其止之。
정조 1년
庭請五啓曰。臣等相率連籲。乃以其止之爲敎。殿下誠以臣等之請。爲可止而不止耶。嗚呼。亂逆何代無之。而窮天地亙萬古。窮凶極惡。豈有如今番之亂逆也哉。其危機之迫在呼吸。凶計之排布陰慘。實非爲人臣子者。所可泚筆說道者。而若其亂逆之本。卽禶是也。禶之必誅。卽天之所命也。祖宗之所命也。殿下乃以私恩。欲掩公法。牢拒臣等之請。有此止之之敎。然天之所命。殿下其可止之乎。祖宗之所命。殿下亦可止之乎。臣等迫切之極。語不暇擇。伏乞聖明。亟加三思。卽降一兪。使人心定而宗社安焉。答曰。其止之。
정조 1년
鶴城君楡等。率諸宗啓曰。罪人禶之決不可一刻容息於覆載之間者。已悉於廷臣之啓。誠以罪在必討。誓不共天之義。而天聽愈邈。兪音終閟。擧國含生之類。孰不憂憤。臣等俱忝宗戚之列。沐浴之討。尤不容少緩。玆敢相率齊籲。伏願聖明。快揮乾斷。亟從廷臣。按法之請。宗社幸甚。答曰。尤不忍聞矣。
정조 1년
諸宗再啓曰。臣等率諸宗。齊籲於大庭。謂可以感回天心。卽準所請。及承批旨。以尤不忍聞矣爲敎。臣等聚首相顧。益不勝抑鬱悶迫之至。噫。王章甚嚴。群情難遏。而殿下以禶之所坐。關係何地。而曲爲此私恩之所貸。强拂乎至嚴之公法耶。禶以王室之近宗。推戴之說。狼藉於賊招。則決不可與此賊。共戴一天。玆復相率齊籲。伏願聖明。亟賜兪音。快從廷臣之請。以洩神人之憤。千萬幸甚。答曰。卿等亟停所請。
정조 1년
諸宗三啓曰。臣等。以禶事。相率庭籲。今至再至三矣。罪關宗社者。不可顧私恩。覆載難容者。不可逭一日。雖以殿下之至仁。恐不能以曲庇也。臣民不當與共天。王法不可以低仰。臣等雖愚昧。亦不可不準請而止也。伏願殿下。快揮乾斷。以從群下之情。宗社幸甚。臣民幸甚。答曰。其止之。
정조 1년
諸宗四啓曰。噫嘻痛矣。禶之罪。可勝誅哉。臣等相率庭籲。以至三四。及承批旨。以其止之爲敎。臣等聚首相顧。不勝抑鬱悶迫之至。槪法者。祖宗之法也。私恩。殿下之私恩。豈可以殿下之私恩。廢祖宗之法耶。伏願聖明。亟從廷臣之請。以伸王章。以安宗社。千萬幸甚。答曰。其止之。
정조 1년
大司憲趙㻐。大司諫吳載紹。司諫李謙彬。應敎李在學。持平洪樂恒。獻納洪周萬。校理洪明浩李儒慶。正言金翊休尹得孚。修撰林蓍喆尹尙東。副修撰尹行修朴祐源啓曰。臣等昨陳四啓。終未得請。群情之抑鬱悶塞。容有其旣。而聖體鎭日勞動。夜色又已向闌。一味屢瀆。亦所不敢。故不得不相率退出。而終宵彷徨。不勝憂憤。誠以亂本未除。禍機難測。誓不與此賊。共戴一天也。噫嘻痛矣。今番凶逆。實是振萬古所未有。而凶逆之本。卽推戴也。推戴之本。卽禶也。賊謀之陰慘。國勢之危疑。一則禶也。二則禶也。禶之不可晷刻容貸者。不待臣言之畢。而殿下亦必有懍然者也。殿下試思之。從古推戴之賊。曷嘗有以私恩而典保者乎。周家之管蔡。我朝之楨柟。置之公法。無所饒貸。豈聖人少不忍之心而然哉。特以罪關宗社。則斷之義而不可以私也。殿下昨日批旨。以不忍爲敎。殿下其可以一時之不忍。屈萬世之公法乎。王章未伸。非但輿情之愈鬱。時日漸久。實恐禍變之難言。言念及此。寧不驚懍。唯聖明。穆然深思。廓然快斷。亟施王法。以安宗祊。不勝沬血懇祝之至。答曰。卿等亟停所請。
정조 1년
三司合再啓曰。臣等俄登前席。祗承聖敎。辭旨惻怛。玉音摧咽。臣等雖甚愚迷。豈不知至仁之聖德。而第念臣等之所執義也。殿下之所敎情也。義之所在。情有所不可顧也。此臣等所以屢瀆而不知止也。噫。啓能之設謀也。所推戴者何人。相吉之納招也。所稱道者何語。凶謀未煽之前。固殿下之親愛也。逆招旣出之後。實宗社之罪人也。其間間不容髮。庭臣皆曰可殺。而殿下曰不忍。國人皆曰可殺。而殿下曰不忍。一日二日如是而過焉。一啓二啓如是而退焉。豈可曰國有法乎。夫法者。天下之公物也。非殿下之所可以饒貸也。非臣等之所得以低仰也。況今人心有汹懼之憂。國勢有危急之慮。思之及此。不覺懍然而心寒也。惟願亟賜允兪。以絶亂本焉。答曰。益不忍聞矣。
정조 1년
三司合三啓曰。禶之不可晷刻容息。備陳於前後之啓。殿下亦已洞悉之矣。此是一啓卽允之事。而今至於幾啓一刻難貸之賊。而今至於幾日。其可曰國有法乎。亦可曰國有人乎。噫。法者。一國之公法也。恩者。殿下之私恩也。殿下雖欲曲保。臣等不得請則不止。肘腋之深憂若此。呼吸之危機如是。而上下相持。因循時日。則不但王章之久屈。抑亦賊謀之難測。思之至此。寧不寒心而骨顫。伏乞亟允臣等之請。以杜無窮之禍焉。答曰。其止之。
정조 1년
三司合四啓曰。殿下以臣等今日之請。容有可止之道。而迄不知止耶。宗社之危迫在呼吸。而推戴之凶。尙今視息。臣等安得不明目張膽。疾聲而申籲乎。噫。國之所以爲國者。綱常也。法紀也。以禶之罪名。猶且容貸。不施典刑。則綱常斁矣。法紀滅矣。惟我列祖。仁厚立國。化洽敦親。而如有名入推戴。罪在罔赦者。則未嘗不割恩正法。以循群下之請者。以其爲宗國也。殿下雖以至仁之德。屢下不忍之敎。而若使逆禶。遲延時日。未伸王章。則實非爲宗國之大計也。鎭日守閤。上下相持。兪音尙閟。亂本未除。臣等伏不勝抑塞憂懼之至。玆敢不避瀆擾。瀝血控籲。伏乞聖明。亟揮乾斷。勉從群請。快伸王法焉。答曰。其止之。
정조 1년
丁酉八月十八日卯時。上御建陽門外小次。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而軍兵之連日暴露可悶。能無傷損者乎。國榮曰。臣營哨官中一人。昨夜致斃。雖是老病之人。而殊甚可矜矣。上曰。聞極驚慘。扈衛已至多日。有此死亡之患。豈不可悶乎。今日則將撤罷矣。國榮曰。危疑之機。尙多餘憂。扈衛之遽爾撤罷。亦甚可悶矣。上曰。庭請今日。亦將爲之云乎。國榮曰。未蒙兪音之前。豈有停止之理乎。上曰。從古人君。不能罷脫於此等處。以至骨肉之不能保全者。往往有之。予嘗痛恨矣。豈意今日。身親當之乎。國榮曰。事雖不幸。而旣出推戴之名。則其在宗社之大計。割恩伸法之外。有何道理乎。上曰。卿其止之。予不欲聞之矣。仍命退。諸臣以次出。
정조 1년
丁酉八月十八日午時。上御建陽門外小次。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。左副承旨入侍。賤臣承命召入。左副承旨鄭民始進前。上曰。罪人之在囚者。今爲幾人乎。民始曰。罪囚合爲二十餘人矣。上曰。屢日親鞫。甚可悶。明日則欲早爲撤罷。而罪囚尙多。一日之內。似難收殺耶。國榮曰。明日如未及收殺。則使大臣推鞫。似好矣。民始曰。其干連之類。以推鞫擧行。果好矣。上命退。諸臣以次退出。
정조 1년
丁酉八月十八日酉時。上詣孝明殿。展拜入侍時。行都承旨洪國榮。右承旨李義翊。左副承旨鄭民始。右副承旨徐有防。同副承旨李敬養。假注書李兢淵。記事官徐龍輔金勉柱。以次陪從。上具布裹翼善冠白布袍。乘輿出建陽門。詣孝明殿。展拜訖。仍詣殿內奉審後。乘輿入賓陽門。上還入建陽門外小次。諸臣以次退出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐直。右副承旨徐有防坐。同副承旨李敬養坐。注書二員未差。假注書李兢淵藥院直李宗燮仕直。事變假注書張至顯仕。
정조 1년
領議政金尙喆。左議政鄭存謙。右議政徐命善等。率百官啓曰。今日沐浴之請。百官爭之矣。三司爭之矣。以至章甫之士。皂隷之賤。亦莫不奔走叫閽矣。苟非晷刻淹延。不容不已者。則擧國臣民。豈若是其遑遑汲汲之至此哉。噫。法者。非殿下之法。乃國家之法也。非國家之法。乃祖宗萬世之法也。今番凶逆。實是有國以來所未有者。而爲其禍根亂本之逆禶。斷以公法。誠不可一刻容息於天壞之間者。而乃殿下。欲以私恩。掩其公法。是殿下不惟廢國家之法。乃廢四百年祖宗之法也。以殿下之明聖。何不念及於此。一日二日。徒爲此泄泄姑息之擧也。憂迫之極。又此相率齊籲。伏乞聖明。快卽允從。以安國家焉。答曰。其止之。
정조 1년
庭請再啓曰。臣等兩日十啓。辭之窮矣。意之竭矣。今未暇緩聲。更因其止之之聖批。反復推明。其不可止焉。何者。臣等之所請。將欲扶天地之倫常也。於是而止之。則天地之倫常。墜矣。豈可以止之乎。臣等之所請。將欲杜亂逆之萌芽也。於是而止之。則亂逆之萌芽。滋矣。其可以止之乎。臣等之所請。將欲定宗國之危疑也。於是而止之。則宗國之危疑。極矣。其可以止之乎。夫聖人。人倫之至。周公必不薄於友愛之情。而若使周公。徒循親懿之私。不正管蔡之罪。凶謀祕計。一任潛長。周之宗祧。終至顚覆。則天下後世。其將以周公。爲何如哉。今者臣等。惟恐傷殿下不忍之情。徒知順殿下其止之敎。終使逆禶。假息牖下。萬一干紀稔惡之類。失志怨國之徒。輒藉逆禶。以逞其謀危宗社之凶計。則當此之時。臣等雖擢髮粉骨。以贖其乍請旋止之罪。亦何可得哉。蓋至此而雖欲止之。誠有所不可止者。益章章明矣。顧今搢紳大夫。館學章甫。坊部編氓。以至各司之吏胥。長疏短章。塡咽公車。一國人情之不可止也。如此。經曰。天聰明。自我民聰明。天明威。自我民明威。天使之不可止者。非人力之所可止。而所可止者。惟在亟降兪音。快正逆禶之罪而已。伏乞上順天意。下順民情。中順臣等之請。毋使事機差誤。人心波蕩。千萬幸甚。答曰。其止之。
정조 1년
庭請三啓曰。嗚呼。臣等今日所秉執者。卽春秋懲討之義也。殿下今日所講討者。亦春秋一部之書也。春秋大義。不過數十。而苟究其要。則討亂臣。誅賊子。豈非開卷第一義乎。今者逆禶。以其地則王室之至親也。以其罪則亂逆之根柢也。此而不誅。久稽天討。則春秋之義。殆將掃地盡矣。若使孔聖復起。則其可以今日廷臣。謂有沐浴之義。而殿下所講討者。亦豈不爲虛文之歸耶。苟如是。則亂逆無所懲畏。王章無以克伸。此豈非聖人之所大懼。而臣等之所大憂者耶。伏願廓揮乾斷。亟允所請。以嚴春秋之義焉。答曰。其止之。
정조 1년
庭請四啓曰。今番諸賊之所以作爲奇貨。而闖生凶謀。誑惑人心者。卽以有禶故也。人臣。名入推戴。而萬有一生。古今天下未之聞也。殿下之親御帳殿。今幾日矣。勞動玉體。凡幾宵矣。幸而皇天惟祖宗。默佑陰騭。潛伏之禍機挑發。幾危之宗社獲安。而妖腰亂領。雖翦枝葉。元惡巨魁。未拔根柢。衆心洶懼。國勢岋嶪。此誠何等時也。究其本則禶也。留禶一日。則無以斷凶賊之萌心。定一國之民志也。到此地頭。殿下雖欲以私恩庇之。其可得乎。在臣等不共戴天之義。所當沫血疾聲。必誅乃已。若使禶。一刻容息於覆載之間。則此臣等誠懇未到。莫能回天之罪也。臣等之抑塞。爲如何哉。縱殿下。以至情所在。牢拒臣等之請。而王法公議之所必誅。則以人主司命之權。有不得私之。聖明何不念及於斯耶。殿下雖不忍誅之。非殿下誅之也皇天誅之。祖宗誅之一國誅之也。顧殿下。尙復奈何哉。臣等沐浴之請。啓已踰十矣。日已過三矣。意窮辭竭。衷情着急。言不知裁。惟聖明。察群情之不可不循。念天討之不可不行。亟允臣等之請焉。答曰。其止之。
정조 1년
庭請五啓曰。臣等今日之請。非臣等之言。卽天理民彝所不容已者。故章甫之士言之。靺鞈之流言之。吏胥之賤言之。以至坊曲父老。市井婦孺之微。凡在東國含生之倫者。莫不奔走道路。顒俟兪音之亟降。而獨殿下。一向牢拒。强遏群情。國勢之危疑。去而益甚。人心之波蕩。靡所止泊。殿下胡不念宗社之重。神人之託。膠守區區之小恩。罔恤汲汲之深憂耶。苟使逆禶。更延時日於覆載之間。則非但國不得爲國。臣不得爲臣。安知無失藪不逞之輩。死中求生。釀出叵測之變哉。此賊就法之前。雖逮捕相續。徒黨畢鋤。便同芟草而留根。捨本而治末。尙可謂三章之克擧。輿憤之快洩乎。臣等於是乎不敢避瀆擾之罪矣。伏願聖明。廓揮乾斷。以安宗國。不勝懇祝之至。答曰。其止之
정조 1년
鶴城君楡。率諸宗啓曰。臣等以禶事。相率齊籲者。今已二日。而誠意未孚。天聽愈邈。臣等聚首憂歎。不勝抑鬱之至。噫。禶之負犯。決不可一刻留置於覆載之間。則一日二日。尙延至此。安知無其間。有何不測之慮耶。殿下雖欲以一時之私恩而曲貸。其於宗社。何哉。伏願殿下。亟允廷臣之所請。以伸王法。千萬幸甚。答曰。其止之。
정조 1년
諸宗再啓曰。臣等鎭日盈庭。瀝血齊籲。準請乃已者。實出於爲君父討復之義。而及承批旨。以止之爲敎。臣等於此。益不勝抑塞悶迫之至。臣等之爲此擧者。豈臣等所可已而不已者哉。誠以凶逆推戴之賊。爲臣子者。義不可共戴一天。而其不能卽行天討。迄今容息於覆載之間。則此固臣等之罪也。玆敢不避煩瀆。更此申籲。伏願殿下。快揮乾斷。亟允逆禶按法之請。不勝幸甚。答曰。其止之。
정조 1년
諸宗三啓曰。一啓二啓。聖兪尙靳。殿下以臣等今日之請。謂可以可已耶。噫。凶徒之所綢繆者。卽禶也。賊招之所爛漫者。亦禶也。身居親偪之地。名出推戴之目。古今天下。尙安有負此罪名。終保首領者乎。殿下之所靳持者。私恩也。廷臣之所爭執者。公法也。豈可以一時之私。而屈萬世之公哉。伏乞聖明。廓揮乾斷。快正王法。以絶亂本。千萬幸甚。答曰。其止之。
정조 1년
諸宗四啓曰。臣等憤切討逆。辭苦陳懇。天聽愈邈。兪音尙閟。此固臣等。誠意淺薄。不能感回之罪也。反顧慙悚。寧欲無生。而宗社之賊。不可不誅。金石之典。不可終屈。則臣等雖甚無似。其可以言辭之不槪。而自弛其沐浴之請也哉。每承聖批。以止之爲敎。有以見大聖人惻怛慈仁之意。而第其殿下之若是靳許者。不過一時不忍之私恩也。臣等之迄今力請者。自是萬古同辭之大論也。殿下於此。雖欲曲全。有不可得者矣。伏願殿下。穆然深思。快從逆禶按法之請。宗社幸甚。答曰。其止之。
정조 1년
大司憲趙㻐。大司諫吳載紹。司諫李謙彬。應敎李在學。持平洪樂恒。獻納洪周萬。校理洪明浩。校理李儒慶。正言金翊休。修撰林蓍喆。修撰尹尙東。副修撰朴祐源。副修撰尹行修啓曰。臣等。身廁三司之列。目擊諸逆之變。義重沐浴。事急懲討。披瀝肝血。瀆冒威尊。凡幾遭矣。每奉批旨。輒靳兪音。聚首伏讀。相顧愕眙。顧今在庭之臣。上自公卿。下至胥吏。鎭日守閤齊聲申籲者。惟將逆禶之誅殛。以卜宗社之安危。而況在執法之地。沁沁泄泄。不思所以回天聽而正王法。則將焉用三司之臣哉。噫。治水者。先塞其源。芟草者。先拔其根。槪以源不塞。則其流不止。根不拔。則其孼復萌故也。今此逆禶。本源也根株也。諸賊支流也。枝葉也。其在塞禍源而除亂本之道。舍逆禶而奚先哉。雖或凶肚逆腸。旣盡綻露。妖腰亂領。已皆誅夷。而逆禶。猶在地上。則安知無亂逆接跡。凶孼生心。以售其窮凶極惡之圖哉。臣等雖甚愚迷。豈不知聖心之有所不忍。而國家之常刑至重。宗社之隱憂政深。殿下顧安得以私恩而廢公法。不念宗國之大計哉。伏願聖上。亟回天心。俯循群請。快正王法。以杜亂源焉。答曰。其止之。
정조 1년
三司合再啓曰。臣等所請者。卽一國共公之論也。辭拙而不能轉回。誠淺而無以孚格。屢日庭籲。兪音尙靳。憂遑抑塞。罔知攸措也。惟我殿下。踐祖宗之位。受廟社之托。今有祖宗之罪人。宗社之劇賊。而拘於私恩。一味假息。則是宗社之重。反不及於私恩也。古今天下。寧有是理哉。嗚呼。以禶之罪逆。而一日容息。則有一日之憂。二日假貸。則有二日之憂。此則不但臣等之憂如是。上自大官。下至輿儓之賤。莫不齊聲呼籲。此可見擧國臣民秉彝之所同然也。事到此境。殿下雖欲曲保而苟全之。其於宗社。何。其於臣民。何。伏願更加三思。亟降一兪。以安宗社。以洩輿憤焉。答曰。其止之。
정조 1년
三司合三啓曰。殿下以今日國勢。爲何等時耶。擧國危疑。百僚憂遑。瀝血叫閽。急於懲討。而一日二日。兪音尙遲。王章未伸。元惡猶存。宗社之危。殆哉岌嶪。嗚呼。亂臣賊子。何代無之。而豈有若今日之逆變哉。梟獍之徒。締結中外。肘腋之變。迫在呼吸。四百年宗社。凜凜有綴旒之憂。而幸賴皇天默佑。祖宗陰騭。凶謀逆節。旣盡綻露。妖腰亂領。次第就戮。少洩神人之憤。而惟彼逆禶。尙延視息於覆載之間。不知何樣禍禨。伏於何處。而起於何日也。臣等思之及此。不覺髮豎而膽掉。心寒而骨驚。臣等雖愚迷。非不知我聖上至仁厚德。有不忍於割恩。而宗社爲重。私恩爲輕。則聖人處變之道。恐不當如是。殿下雖欲曲加容貸。三尺之法。不可屈也。一國之論。不可遏也。伏惟聖明。亟降兪音。勉循群請焉。答曰。其止之。
정조 1년
三司合四啓曰。臣等不幸與逆禶。共戴一天者。于今幾箇日矣。叫閤之擧。未暇緩聲。沫血之請。徒歸虛文。前後聖批。輒以一止字爲敎。臣愚死罪。不敢知聖意。其以臣等之請。爲可以止而不之止耶。噫。國勢之岌嶪。凜如綴旒。其不可以止矣。宗社之危機。迫在呼吸。有不得以止矣。此所以大臣宗臣之鎭日庭籲而不止也。章甫吏胥之聯章投匭而不止也。一啓二啓。雖至百啓。而不得請。則決不當止矣。一日二日。雖至百日。而未蒙允。則斷不可止矣。上下相持。群情抑塞。國事危疑。靡所止泊。以殿下之明聖。何如是牢拒耶。苟殿下。必欲使臣等止之。則廓揮乾斷。快正王法。則臣等之請。不期止而自止矣。伏願聖明。特加三思。亟降一兪。以安宗社焉。答曰。其止之。
정조 1년
又以內醫院都提調言啓曰。鍼醫李德海。爲人妖妄。行止殊常。不可置之於醫官之列。爲先汰去。何如。傳曰。允。李春敷亦爲汰去。